1Ri wattunna battu Karaeng Rehabeam mange ri Yerusalem, napasse’remi tantara kaminang baji’na battua ri suku Yehuda siagang suku Benyamin, 180.000 tau jaina, untu’ a’lampa ambunduki tu Israel siagang ampakajarreki ammotere’ kakoasanna mae ri suku-suku niaka ri bageang wara’na Israel.
2Mingka nisuroi Na’bi Semaya ri Batara
3ampabattui mae ri Rehabeam siagang ri sikontu tau niaka ri suku Yehuda siagang Benyamin, anne pasang angkanaya,
4"Teako bunduki anjo sikamma sari’battannu tu Israel. Ammotere’ kabusukko! INakke angkaerokangi anjo apa kajarianga." Jari naturukimi ke’nanga anjo parentaNa Batara, siagang tanjariami ke’nanga a’lampa mange ambunduki Yerobeam.
5Anjorengi ri Yerusalem ammantang Rehabeam siagang nasuroi taua ambangung tembo’-tembo’ pattahangngang untu’ kota-kota niaka ri daera Yehuda siagang Benyamin, iamintu:
6Kota Betlehem, Etam, Tekoa,
7Bet-Zur, Sokho, Adulam,
8Gat, Mares, Zif,
9Adoraim, Lakhis, Azeka,
10Zora, Ayalon siagang Hebron.
11Najarreki anjo kota-kota ammakea tembo’ pattahangngang siagang ammoliki sitau komandang pasukang ri anjo tunggala’ kotaya. Anjo kota-kotaya massing napassangkaki siagang parsadiaang kanre-kanreang, minynya’ zaitun siagang anggoro’,
12kammayatompa poke siagang pannangkisi’. Kammami anjo batena sa’genna anjo daera Yehuda siagang Benyamin tuli nia’na lalang kakoasanna.
13Imang-imanga siagang tu Lewi battua ri sikontu daera Israel battu kabusu’ ampasse’rei kalenna siagang Rehabeam.
14Sikamma anjo tu Lewia nabokoi kabusuki parang-parang pa’rukukang olo’-olo’na siagang tampa’-tampa’na ke’nanga nampa a’lette’ mange ri Yehuda siagang Yerusalem, lanri Yerobeam siagang sikamma karaeng ansambeangai tena napa’biangi ke’nanga anjamai jama-jamang imanga ri Batara.
15Angngangkaki Yerobeam imang-imang untu’ kalenna, untu’ allayani tampa’-tampa’ panynyombang barhalaya siagang untu’ anynyomba ri jing-jing kammayatompa patung-patung sapi napareka kalenna.
16Sikamma tau battua ri suku-suku Israel attojeng-tojenga ero’ anynyomba ri Batara, Allata’alana Israel, amminawangi ri anjo tu Lewia sollanna akkulle assare koro’bang mae ri Batara, Allata’ala nasombaya boe-boena ke’nanga.
17Lanri kammana anjo a’jari pila’ kassa’mi kakaraengang Yehuda. Tallun taungi sallona ke’nanga amminawang ampakajarreki pamarentahanna Karaeng Rehabeam, ana’na Salomo. Na sangkammamo katallassanna ke’nanga ri jammang pamarentahanna Karaeng Daud siagang pamarentahanna Karaeng Salomo.
18A’buntingi Rehabeam siagang Mahalat; manggena Mahalat iamintu Yerimot ana’ bura’nena Daud, na amma’na iamintu Abihail ana’na Eliab, cucunna Isai.
19Nia’ tallu ana’na bura’ne ke’nanga iamintu: Yeus, Semarya siagang Zaham.
20Nampa a’bunting Rehabeam siagang Maakha ana’na Absalom. Anggappai ke’nanga appa’ ana’ bura’ne iamintu: Abia, Atai, Ziza siagang Selomit.
21Nia’ 18 bainenna Rehabeam siagang 60 baine piarana, 28 ana’ bura’ne siagang 60 ana’ baine. Battu ri anjo sikontu bainenna siagang baine piarana, ia kaminang nangaia iamintu Maakha.
22Lanri kammanami anjo na Abia ana’na Maakha kaminang nangai na ana’ maraengannaya, sa’genna iaminjo Abia napilei untu’ ansambeangi a’jari karaeng.
23Naatoro’ bajiki Rehabeam batena assarei tugasa’ anjo sikamma ana’ bura’nena siagang natampakkangi ke’nanga ri kota-kota niaka pattahanganna ri sikontu daera Yehuda siagang Benyamin. Nasarei ke’nanga alla’bi-la’bi kanre-kanreang, siagang napasadiangi ke’nanga jai baine.
bug_Latn bug_Latn bug_Latn bjn_Latn bug_Latn ind_Latn taq_Latn tpi_Latn kea_Latn tgl_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn